**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

|  |
| --- |
| 1. Με αιτιολόγηση 5. Με αναλογία  2. Με ορισμό 6. Με αίτιο-αποτέλεσμα  3. Με διαίρεση 7. Με παραδείγματα  4. Με σύγκριση-αντίθεση 8. Με συνδυασμό μεθόδων |

**1. Με αιτιολόγηση :**

|  |
| --- |
| Σ' αυτόν τον τύπο παραγράφου αιτιολογούμε τη θέση που έχουμε εκφράσει στη θε­ματική περίοδο, εξηγούμε δηλαδή γιατί και πώς, για ποιο λόγο ισχύει η θέση μας με την ανάπτυξη ουσιαστικά ενός συλλογισμού (απαντούμε στην ερώτηση γιατί): |

π.χ. «Το χιούμορ διευκολύνει τη ζωή των ανθρώπων. Καταρχάς, διότι είναι μια εμπειρία που μοιραζόμαστε με άλλους. Επίσης, ενισχύει την εσωτερική συνοχή κάθε κοινωνικής ομάδας. Επιπλέον, το χιούμορ είναι ελκυστικό καθώς εκείνοι που μπορούν να το προκαλούν είναι πιο ικανοί στην επικοινωνία και προκαλούν τη συμπάθεια των άλλων»

**2. Με ορισμό:**

|  |
| --- |
| Συνήθως, όταν η παράγραφος αναφέρει στη θεματική της περίοδο μια έννοια, έναν όρο ή ένα φαινόμενο, οι λεπτομέρειες-σχόλια αποτελούν την παρουσίαση του βασι­κού περιεχομένου, του νοήματος αυτού (απαντούμε δηλ. στην ερώτηση τι είναι αυτό, ποιο είναι αυτό). |

π.χ. «Η παράδοση είναι συνέχεια, είναι δεσμός των περασμένων με τα τωρινά και τα μελλούμενα, είναι επίσης ενότητα ανάμεσα σε ανθρώπους σύγχρονους που δέχο­νται από κοινού την επίδραση της. Είναι σύνδεσμος πνευματικός και ανθρώπινος μέσα στην ιστορική διάρκεια και μέσα στο παρόν, μέσα στο χώρο και το χρόνο».

**3. Με διαίρεση:**

|  |
| --- |
| Στη θεματική περίοδο συνήθως, αλλά όχι πάντα, η βασική έννοια (διαιρετέα έννοια) διακρίνεται σε επιμέρους μορφές-είδη-κατηγορίες (μέλη της διαίρεσης] που προκύπτουν με βάση κάποιο κριτήριο, με το οποίο έγινε ο διαχωρισμός αυτός, η διαίρεση (διαιρετική βάση). Στη συνέχεια της παραγράφου περιγράφονται σχολιάζονται τα μέλη της διαίρεσης. |

π.χ. «Η ενασχόληση του ανθρώπου με τον αθλητισμό μπορεί να είναι είτε ερασιτεχνική είτε επαγγελματική, ανάλογα με τις επιδιώξεις του ίδιου, αλλά και του περιβάλλοντος του. Βέβαια, ο ερασιτεχνικός αθλητισμός περιορίζεται στη χαρά της συμμετοχής, επιτρέπει τη συνεργασία μεταξύ των αθλητών και λειτουργεί σαν μέσο εκτόνωσης, ενώ ο επαγγελματίας αθλητής επιδιώκει αυστηρά τη νίκη, προπονείται σκληρά και επίπονα, στοχεύοντας σε όσα η διάκριση αποφέρει, χρήματα, δόξα, προβολή κτλ».

**4. Με σύγκριση-αντίθεση:**

|  |
| --- |
| Στη θεματική περίοδο αναφέρονται δύο βασικές έννοιες, που ακόμα και η ίδια τους η φύση φανερώνει τη μεταξύ τους αντίθεση τόσο στο περιεχόμενο όσο και στην ουσία τους. Στη συνέχεια αναπτύσσονται οι μεταξύ τους διαφορές με τη χρήση αντιθετικών συνδέσμων είτε μία προς μία είτε ομαδοποιώντας πρώτα τα γνωρίσματα της μιας και έπειτα της άλλης. |

π.χ. «Ο διαχωρισμός ανάμεσα στη χειρωνακτική και πνευματική εργασία είναι ένα από τα ιδιαίτερα χαρακτηριστικά του καταμερισμού της εργασίας στην καπιταλιστική κοινωνία. Από τη μια η εργατική διαδικασία απαιτεί τα «χέρια», που εργάζονται τυποποιημένα και μηχανικά, που απογυμνώνονται από τη φαντασία ή τη δυνατότητα επιλογής και που βέβαια βρίσκονται πάντα κάτω από την εποπτεία της διεύθυνσης μέσα στο εργοστάσιο. Αντίθετα, από την άλλη το «κεφάλι» έχει το ρόλο του εποπτι­κού μέσου, απορροφάται στη δημιουργία μηχανών και ηλεκτρονικών υπολογιστών, στους οποίους αποθηκεύεται η ανθρώπινη ευφυΐα και συνήθως κερδίζει το σεβα­σμό και την καταξίωση του κοινωνικού συνόλου».

**5. Με αναλογία:**

|  |
| --- |
| Η θεματική περίοδος έχει τη μορφή μεταφοράς ή παρομοίωσης ανάμεσα σε δύο έννοιες και οι λεπτομέρειες περιλαμβάνουν την εκτεταμένη ανάλυση των επιμέρους κοινών χαρακτηριστικών ανάμεσα στις δύο βασικές έννοιες. |

π.χ. «Ένας καλός ποδοσφαιρικός αγώνας βασίζεται στις μεγάλες αρχές της στρατηγικής. Στη διάρκεια του αγώνα οι αθλητές ενσαρκώνουν τις αρετές του έθνους, όπως οι στρατιώτες στα πεδία των μαχών. Ορκίζονται πίστη και αφοσίωση στην ομάδα, διαπνέονται από αίσθημα χρέους, θυσίας και υποταγής στη συνείδηση της εδαφικής επικράτειας, ενώ κάθε αγώνας παίρνει όψη τελετουργικού πολέμου με όλα τα εθνικά εμβλήματα, ύμνους, σημαίες, συνθήματα και με πολεμικές μεταφορές, όπως άμυνα, βολή, επίθεση, κατάκτηση, αρχηγός, τακτική νίκης κτλ».

**6. Με αίτιο-αποτέλεσμα:**

|  |
| --- |
| Στην περίπτωση αυτή η θεματική περίοδος αναφέρεται σε κάποιο παράγοντα που εμφανίζεται ως υπεύθυνο (αίτιο) για κάποια αποτελέσματα που αναπτύσσονται στη συνέχεια της παραγράφου. |

π.χ. «Με την πραγματοποίηση της νέας οικονομικής πολιτικής αποκαταστάθηκε η οικο­νομική ελευθερία στο εμπόριο και στη γεωργία. Η ανάκαμψη ήταν ιδιαίτερα αισθητή στη βιομηχανία και τη γεωργία. Από το 1923 ο επισιτισμός των πόλεων διεξάγεται κανονικά. Ανάμεσα στα 1921-1927 η παραγωγή άνθρακα τριπλασιάζεται, η παρα­γωγή πετρελαίου διπλασιάζεται και η παραγωγή χάλυβα επταπλασιάζεται. Η ανερ­γία εξαλείφεται και το, βιοτικό επίπεδο βελτιώνεται αισθητά».

**7. Με παραδείγματα:**

|  |
| --- |
| Η θέση που υποστηρίζεται στη θεματική περίοδο μπορεί να αναπτυχθεί με την πα­ρουσίαση παραδειγμάτων που την επιβεβαιώνουν και την επαληθεύουν. |

π.χ. «Στον κόσμο της διαφήμισης τα εμπορεύματα υποκαθιστούν τις ανθρώπινες αξίες, οι ανθρώπινες σχέσεις γελοιοποιούνται, συναισθήματα εξευτελίζονται. Βλέπουμε, για παράδειγμα, στην ελληνική τηλεόραση τη μητρική αγάπη να εξαντλείται στην αγορά ορισμένης πούδρας για το μωρό, τη γιαγιά να εξαρτά την αγάπη των εγγονιών της από τη χρήση ορισμένης μάρκας μαγειρικού λίπους, τη συζυγική αγάπη και φροντίδα να ταυτίζεται με τη μακαρονάδα, την ερωτική σχέση να είναι υπόθεση αρώματος και ποτού, την επαγγελματική επιτυχία να είναι συνάρτηση κρεμάς μαλλιών και απο­σμητικού και πολλά άλλα.

**8. Με συνδυασμό μεθόδων.**

|  |
| --- |
| **ΑΣΚΗΣΗ 1. Να ελέγξετε τον τρόπο ανάπτυξης των παρακάτω παραγράφων:** |

1. Η ίδια κίνηση από τον πόλεμο στην ειρήνη μαρτυρείται και από την αρχαία λογοτε­χνία. Ο Αισχύλος, στο επιτύμβιο επίγραμμα του, θεωρεί τον εαυτό του περισσότερο πολεμιστή παρά ποιητή. Ακόμα, ο Σοφοκλής στα παιδικά του χρόνια είχε χορέψει γυμνός και τραγουδήσει τον παιάνα μπροστά στο τρόπαιο από τη ναυμαχία στη Σα­λαμίνα. Την επαύριο των μακρών αγώνων κατά της Σπάρτης ο πόθος του αθηναϊκού λαού για την ειρήνη ξεσπάζει στον Αριστοφάνη.

2. Σύμφωνα με έναν πρόχειρο υπολογισμό ένας 'Έλληνας ή μια Ελληνίδα ηλικίας 18 ετών θα εισέλθει στην αγορά εργασίας ύστερα από 10 χρόνια. Η συλλογιστική έχει ως εξής: αν εισαχθεί με την πρώτη στο πανεπιστήμιο χρειάζεται τέσσερα με πέντε χρόνια για να αποφοιτήσει. Η επιλογή και η προετοιμασία των μεταπτυχιακών σπου­δών και η φοίτηση απαιτούν κατά μέσο όρο άλλα δύο ή τρία χρόνια. Για μια γυναίκα η εκπαιδευτική «οδύσσεια» ολοκληρώνεται εδώ. 'Ένας άνδρας όμως πρέπει να εκ­πληρώσει και τις στρατιωτικές του υποχρεώσεις, κατά μέσο όρο άλλα δύο χρόνια.

3. Η εφηβεία είναι «το δράμα του αστακού»! Οι αστακοί, όταν αλλάζουν εξωτερικό περίβλημα, χάνουν κατ’ αρχήν το παλιό και μένουν χωρίς καμιά άμυνα όσο χρόνο χρειάζεται να φτιάξουν ένα καινούριο. Σε όλο αυτό το διάστημα κινδυνεύουν πολύ. Στους έφηβους συμβαίνει περίπου το ίδιο. Και το να φτιάξουν ένα καινούριο περίβλημα στοιχίζει τόσα δάκρυα και τόσο ιδρώτα, που είναι λιγάκι σαν να το πληρώνουν με αίμα.

4. Η γλώσσα των νέων αποτελεί αντικείμενο συζήτησης και αξιολόγησης τόσο από τους νέους όσο και από ενήλικους ομιλητές. Η στάση των ενηλίκων είναι συχνά επικριτική και διορθωτική. Γονείς και δάσκαλοι αντιδρούν ιδιαίτερα αρνητικά απέναντι στο υβριστικό και βωμολοχικό λεξιλόγιο, χωρίς ίσως να αντιλαμβάνονται ότι το λεξιλόγιο αυτό έχει συγκεκριμένες (διαπροσωπικές, αξιολογικές) λειτουργίες και ότι η συχνότητά του μειώνεται με την είσοδο στην ενήλικη ζωή. Οι νέοι, ωστόσο, προσάπτουν στη γλώσσα τους αξίες θετικές όπως π.χ. ευθύτητα, αλληλεγγύη, ταύτιση με μια νεανική κουλτούρα.

5. Ο πολιτισμός έχει δύο όψεις, την υλική και την πνευματική. Η πρώτη αποβλέπει στην εξυπηρέτηση των υλικών αναγκών του ανθρώπου και περιλαμβάνει όλα τα ορατά επιτεύγματά του, παραδείγματος χάρη τα παλαιολιθικά εργαλεία, τα καράβια και τα πλοία αλλά και την τηλεόραση, τα κινητά τηλέφωνα και τους υπολογιστές. Η δεύτερη, έχει στόχο να ικανοποιήσει τις πνευματικές ανάγκες του ανθρώπου, να απαντήσει στα προαιώνια ερωτήματά του, όπως σε εκείνα που αφορούν τη ζωή, τη φύση, το θάνατο, την αλήθεια, την ελευθερία.

6. Τον παιδευτικό ρόλο της οικογένειας συνεχίζει το σχολείο, το οποίο στοχεύει όχι μόνο στην ηθικοπνευματική καλλιέργεια αλλά και στην επαγγελματική κατάρτιση του μαθητή. Οι εκπαιδευτικοί προσφέρουν ένα πλήθος γνώσεων στο μαθητικό κοινό, ενημερώνοντάς το και οξύνοντας την κρίση του. H ποιότητα του εκπαιδευτικού συστήματος εξασφαλίζει τη διάπλαση έντιμων πολιτών με ηθικούς στόχους και ιδανικά. H δημοκρατικότητα στο χώρο της διδασκαλίας εθίζει το νέο στο πνεύμα του αλληλοσεβασμού, της ελεύθερης σκέψης και έκφρασης και της ανάληψης των υποχρεώσεων με ταυτόχρονη συνειδητοποίηση των δικαιωμάτων. Άλλωστε, το σχολείο αποτελεί μια μικρή κοινωνία, όπου το άτομο μαθαίνει να πειθαρχεί, να συνεργάζεται και να διεκδικεί και προετοιμάζεται για την ομαλή ένταξή του στο ευρύτερο κοινωνικό σύνολο.

7. Ιδιαίτερα σημαντικός είναι ο ρόλος του πρωινού καθ’ όλη τη διάρκεια τις προετοιμασίας του μαθητή για τις εξετάσεις. Ένα πλήρες πρωινό αυξάνει τη διάθεση και την ενέργεια του παιδιού, για να αντεπεξέλθει τις δυσκολίες του διαβάσματος και των άλλων υποχρεώσεων τις ημέρας. Επιπλέον, μειώνει το αίσθημα τις πείνας κατά τις μεσημεριανές ώρες, γεγονός που αποτρέπει την υπερκατανάλωση φαγητού το μεσημέρι, κάτι που θα προκαλούσε υπνηλία και μείωση τις απόδοσης του μαθητή.

8. Ένα χάσμα χωρίζει το Σωκράτη από τους σοφιστές. Ο Σωκράτης ζητήσει τη μία και καθολική έννοια, τη μία και καθολική αλήθεια, ενώ οι σοφιστές υποστήριζαν τις πολλές γνώμες για το ίδιο πράγμα. Επίσης και στον τρόπο της ζωής υπάρχει ριζική αντίθεση μεταξύ σοφιστών και Σωκράτη. Οι σοφιστές ήταν έμποροι γνώσεων, ενώ ο Σωκράτης υπήρξε ένας άμισθος δάσκαλος και ερευνητής της αλήθειας. Το μόνο κοινό μεταξύ των σοφιστών και του Σωκράτη ήταν ότι κι αυτός κι εκείνοι διαπίστωσαν ότι η παραδεδομένη μόρφωση και παιδεία δεν ήταν αρκετή για την εποχή τους.

9. Ανθρώπινη ψυχή και χωράφι έχουν ανάγκη καλλιέργειας. Χωρίς καλλιέργεια, η ψυχή μοιάζει με άγονο χωράφι. Μόνο η επίδραση της παιδείας στο χωράφι της ψυχής θα το γονιμοποιήσει και θα ικανοποιήσει τον καλλιεργητή του, όπως μόνο με την καλλιέργεια του γίνεται ένα αληθινό χωράφι εύφορο και αποφέρει καρπούς στον καλλιεργητή του.

10. Η απουσία αγάπης από τους ανθρώπου συντελεί στην καταπάτηση των δικαιωμάτων των παιδιών. Η έλλειψη ηθικής σε συνδυασμό με τους έντονους ρυθμούς ζωής αποτελούν παράγοντες που δυσχεραίνουν την ανάπτυξη της αγάπης. Κατά συνέπεια, πολλοί γονείς βιαιοπραγούν σε βάρος των παιδιών τους με τη χρήση σωματικής ή λεκτικής βίας. Έτσι, παραβιάζονται τα δικαιώματα των παιδιών σχετικά με την υγεία και την ανάπτυξη ανεξάρτητης προσωπικότητας.

11. Τον 15ο και 16ο αιώνα εκδηλώνεται στην Ευρώπη η Αναγέννηση. Πρόκειται για ένα καλλιτεχνικό και πνευματικό κίνημα, κύριο χαρακτηριστικό του οποίου ήταν η αναβίωση των αρχαίων γραμμάτων.